Na temelju članka 20. stavka 5. Zakona o predškolskom odgoju i obrazovanju („Narodne novine“, broj 10/97, 107/07, 94/13, 98/19 i 57/22), članka 29. stavka 1. točke 27. Statuta Grada Vodica („Službeni glasnik Grada Vodica“, broj 02/21) i članka 4.a Odluke o osnivanju ustanove za predškolski odgoj i obrazovanje te skrb o djeci predškolske dobi za Grad Vodice („Službeni vjesnik Šibensko-kninske županije“, broj 06/94, 02/10, 08/13, 09/13, 07/17-ispravak, 04/18, 06/18 i 02/21) Gradsko vijeće Grada Vodica, na \_\_. sjednici održanoj dana \_\_\_\_\_\_\_\_\_\_2022. godine, donosi

**ODLUKU**

**O NAČINU OSTVARIVANJA PREDNOSTI PRI UPISU DJECE**

**U DJEČJI VRTIĆ TAMARIS VODICE**

**Članak 1.**

Ovom Odlukom se propisuje način ostvarivanja prednosti pri upisu djece u Dječji vrtić Tamaris Vodice (u daljnjem tekstu: Vrtić) čiji je osnivač Grad Vodice.

**Članak 2.**

Po ovoj Odluci se postupa za slučaj da je broj zainteresirane djece za upis veći od broja koji se, s obzirom na kapacitet vrtića, može upisati.

**Članak 3.**

Ovom se Odlukom utvrđuje način ostvarivanja prednosti pri upisu djece u Vrtić.

**Članak 4.**

Prednost pri upisu u Vrtić ostvaruje:

* dijete koje zajedno s oba roditelja ima prebivalište na području Grada Vodica.

U stavku 1. ovoga članka pojam roditelja na odgovarajući se način primjenjuje na samohrane roditelje i roditelje u jednoroditeljskoj obitelji.

Dijete kojem je dodijeljen skrbnik odnosno dijete koje je smješteno u udomiteljsku obitelj, a nema prebivalište na području grada Vodica, ostvaruje jednaku prednost pri upisu kao i dijete iz stavka 1. ovoga članka ako njegov skrbnik ili udomitelj ima prebivalište na području grada Vodica.

Sukladno zakonu kojim se uređuje socijalna skrb, samohrani roditelj je onaj roditelj koji živi sam s djetetom, sam skrbi o njemu i sam ga uzdržava, a jednoroditeljska obitelj je ona obitelj u kojoj žive dijete, odnosno djeca i jedan roditelj.

Djeca samohranih roditelja i djeca iz jednoroditeljske obitelji izjednačena su u pravima propisanim ovom Odlukom.

**Članak 5.**

Ukoliko nakon utvrđivanja prednosti iz članka 4. ove Odluke preostane slobodnih mjesta za upis, u Vrtić se mogu upisati i djeca koja zajedno s jednim roditeljem imaju prebivalište na području grada Vodica, a da drugi roditelj ima prebivalište u drugoj jedinici lokalne samouprave.

**Članak 6.**

Djeca koja zajedno s jednim ili oba roditelja imaju prebivalište na području druge jedinice lokalne samouprave ili imaju boravište na području grada Vodica, mogu se upisati u Vrtić nakon što se upišu sva zainteresirana djeca iz članka 4. i 5. ove Odluke.

**Članak 7.**

Prednost pri upisu u Vrtić za iduću pedagošku godinu ostvaruju djeca koja do 1. travnja tekuće godine navrše četiri godine života.

Nakon upisa djece iz stavka 1. ovoga članka, djeca se upisuju u Vrtić na način da prednost pri upisu imaju djeca prema sljedećem redoslijedu:

* djeca roditelja invalida Domovinskog rata,
* djeca oba zaposlena roditelja,
* djeca samohranih roditelja,
* djeca iz jednoroditeljskih obitelji,
* djeca koja su ostvarila pravo na socijalnu uslugu smještaja u udomiteljskoj obitelji,
* djeca iz obitelji s troje ili više djece,
* djeca s teškoćama u razvoju i kroničnim bolestima koja imaju nalaz i mišljenje nadležnog tijela iz sustava socijalne skrbi ili potvrdu izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja,
* djeca osoba s invaliditetom upisanih u Hrvatski registar osoba s invaliditetom,
* djeca roditelja koji primaju doplatak za djecu ili su korisnici zajamčene minimalne naknade.

**Članak 8.**

Sukladno članku 7. ove Odluke utvrđuje se lista kandidata za upis u Vrtić.

Ukoliko dvoje ili više djece ostvaruju jednaku prednost pri upisu, redoslijed na listi reda prvenstva utvrđuje se po kriteriju starosti djeteta, od starijeg prema mlađem.

Ako djeca imaju isti datum rođenja onda se prednost pri upisu utvrđuje prema redoslijedu zaprimanja zahtjeva za upis djece u Vrtić.

**Članak 9.**

Vrtić je dužan svoje opće akte uskladiti sa ovom Odlukom u roku od 90 dana od njezinog stupanja na snagu.

**Članak 10.**

Stupanjem na snagu ove Odluke prestaje važiti Odluka o načinu ostvarivanja prednosti pri upisu djece u Dječji vrtić Tamaris Vodice („Službeni glasnik Grada Vodica“, broj 5/19 ).

**Članak 11.**

Ova Odluka stupa na snagu osmog dana od dana objave u „Službenom glasniku Grada Vodica“.

KLASA:

URBROJ:

Vodice, \_\_. \_\_\_\_\_\_\_\_\_ 2022. godine

**GRADSKO VIJEĆE GRADA VODICA**

**PREDSJEDNIK**

**Marko Mačukat**

Dostaviti:

1. Urednik „Službenog glasnika Grada Vodica“,
2. Ministarstvo znanosti i obrazovanje, Donje Svetice 38, 10000 Zagreb,
3. Dječji vrtić Tamaris Vodice, Fra Pija Fržopa 2, 22211 Vodice x2,
4. Upravni odjel za društvene djelatnosti, opće i kadrovske poslove,
5. Upravni odjel za financije i javne prihode,
6. Dokumentacija x2,
7. Arhiva.

**OBRAZLOŽENJE**

Zakon o izmjenama i dopunama Zakona o predškolskom odgoju i obrazovanju („Narodne novine“ broj [57/22](https://narodne-novine.nn.hr/clanci/sluzbeni/2022_05_57_805.html)) donio je brojne novine u sustav odgoja i obrazovanja. U kontekstu ovog materijala, najznačajnija izmjena odnosi se na ostvarivanje prvenstva pri upisu djece u dječji vrtić.

Naime, prednost pri upisu u dječji vrtić ostvaruje dijete koje ima prebivalište na području grada Vodica zajedno s oba roditelja odnosno samohranim roditeljem ili jednim roditeljem ukoliko se radi o jednoroditeljskoj obitelji. Dijete kojem je dodijeljen skrbnik odnosno koje je smješteno u udomiteljsku obitelj, a nema prebivalište na području Vodica, izjednačava se u prednosti pri upisu s djetetom iz prvotno navedene kategorije ukoliko skrbnik ili udomitelj ima prebivalište na području Vodica.

Zakon o socijalnoj skrbi („Narodne novine“ broj  [18/22](https://narodne-novine.nn.hr/clanci/sluzbeni/2022_02_18_181.html) i [46/22](https://narodne-novine.nn.hr/clanci/sluzbeni/2022_04_46_576.html)) člankom 15. stavkom 1. točkom 3. propisuje da je jednoroditeljska obitelj ona obitelj u kojoj žive dijete odnosno djeca i jedan roditelj dok točkom 4. propisuje da je samohrani roditelj onaj roditelj koji sam živi s djetetom, sam skrbi o njemu i sam ga uzdržava. Cilj je ugradnje u Odluku ove odredbe preveniranje raznih nedoumica koje se u praksi pojavljuju vezano uz definiranje odnosnih pojmova.

Člankom 5. se propisuje mogućnost upisa djece koja zajedno s jednim roditeljem imaju prebivalište na području grada Vodica ukoliko preostane slobodnih mjesta za upis nakon utvrđivanja prednosti sukladno predloženom članku 4. Radi se o obiteljima s oba roditelja (oba bračna ili izvanbračna druga brinu o djetetu i žive s njim u istom kućanstvu) ali koji iz raznih životnih razloga nemaju regulirano prebivalište na istoj adresi na području Vodica odnosno jedan roditelj ima prijavljeno prebivalište na području Vodica dok drugi roditelj ima prijavljeno prebivalište na području druge jedinice lokalne samouprave.

Člankom 6. se propisuje mogućnost upisa djece s prebivalištem u drugim jedinicama lokalne samouprave nakon što upis ostvare sva zainteresirana djeca sukladno predloženim člancima 4. i 5.

Obzirom na naprijed navedeno, predlaže se donošenje predmetne odluke.